A BIZOTTSÁG HATÁROZATA
(2008. április 4.)
annak megállapításáról, hogy az 1100/2007/EK rendelet alkalmazásában a Fekete-tenger és a hozzá kapcsolódó folyórendszerek nem képezik az európai angolna természetes élőhelyét
(az értesítés a C(2008) 1217. számú dokumentummal történt)
(Csak a bolgár, cseh, lengyel, magyar, német, olasz, román, szlovák és szlovén nyelvű szöveg hiteles.)
(2008/292/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az európai angolnaállomány helyreállítására vonatkozó intézkedések megállapításáról szóló, 2007. szeptember 18-i 1100/2007/EK tanácsi rendeletre (1) és különösen annak 1. cikke (2) bekezdésére,
a halászati tudományos, műszaki és gazdasági bizottsággal folytatott konzultációt követően,
mivel:
(1)
Az 1100/2007/EK rendelet keretrendszert hoz létre a közösségi vizekben, part menti lagúnákban, folyótorkolatokban, folyókban és a velük kapcsolatban lévő szárazföldi vizekben élő európai angolna (a továbbiakban: angolna) állományának védelmére és fenntartható felhasználására.
(2)
A tagállamok feladata azonosítani és meghatározni azokat a felségterületükön található vízgyűjtőket, amelyek az angolna természetes élőhelyét képezik. A tagállamoknak minden egyes angolnás vízgyűjtő tekintetében angolnagazdálkodási tervet kell készíteniük.
(3)
Mivel a Fekete-tengerben és a hozzá kapcsolódó folyórendszerekben kevés angolna található, nem egyértelmű, hogy e vizek az említett faj természetes élőhelyének tekinthetők-e vagy sem.
(4)
Az 1100/2007/EK rendelet ezért felhatalmazza a Bizottságot annak eldöntésére, hogy a Fekete-tenger és a hozzá kapcsolódó folyórendszerek ilyen természetes élőhelyet képeznek-e, és ennek megfelelően helyreállító intézkedések végrehajtását követelik-e meg.
(5)
A halászati tudományos, műszaki és gazdasági bizottság szakvéleményében arról tájékoztatta a Bizottságot, hogy a Fekete-tenger és a hozzá kapcsolódó folyórendszerek az angolna elterjedési területének a peremén helyezkednek el, és a telepítések előtt az angolna természetes körülmények között csak szórványosan fordult elő. A telepítéseket megelőzően az angolna állománysűrűsége túl kicsi volt ahhoz, hogy bármilyen életszakaszban lévő angolnák esetében lehetővé tegye a halászatot.
(6)
Nem valószínű, hogy a Fekete-tengerhez kapcsoló folyókba telepített angolnák jelentős számban elérnék a teljes kifejlettséget, és ívás céljából képesek lennének elvándorolni egészen a Sargasso-tengerig. Ezenkívül az sem valószínű, hogy a Fekete-tengerhez kapcsoló folyókban élő állomány jelentős számú fiatal egyeddel pótlódna, amelyek azután elérnék a teljes kifejlettséget és az ívóhelyre vándorolnának.
(7)
A Fekete-tengerben és hozzá kapcsoló folyórendszerekben végrehajtandó helyreállító intézkedések lehetséges előnyei elhanyagolhatók lennének az angolnaállományra nézve, és így nem állnának arányban az érintett tagállamokra háruló igazgatási és pénzügyi terhekkel.
(8)
Ezért meg kell állapítani, hogy az 1100/2007/EK rendelet alkalmazásában a Fekete-tenger és a hozzá kapcsolódó folyórendszerek nem képezik az angolna természetes élőhelyét.
(9)
Az e határozatban előírt intézkedések összhangban vannak a Halászati és Akvakultúra-ágazati Bizottság véleményével,
ELFOGADTA EZT A HATÁROZATOT:
1. cikk
Az 1100/2007/EK rendelet alkalmazásában a Fekete-tenger és az ahhoz kapcsolódó folyórendszerek nem képezik az európai angolna természetes élőhelyét.
2. cikk
Ennek a határozatnak a Bolgár Köztársaság, a Cseh Köztársaság, a Németországi Szövetségi Köztársaság, az Olasz Köztársaság, a Magyar Köztársaság, az Osztrák Köztársaság, a Lengyel Köztársaság, Románia, a Szlovén Köztársaság és a Szlovák Köztársaság a címzettje.
Kelt Brüsszelben, 2008. április 4-én.